P r e d k l a d a c i a   s p r á v a

Návrh nariadenia vlády Slovenskej republiky o podrobnostiach o nakladaní s inštitucionálnymi rádioaktívnymi odpadmi vypracovalo Ministerstvo zdravotníctva Slovenskej republiky podľa zákona č. 126/2006 Z. z. o  verejnom zdravotníctve a o zmene a doplnení niektorých zákonov. 
V súčasnosti je v platnosti vyhláška Ministerstva zdravotníctva Slovenskej republiky  č. 12/2001 Z. z. o požiadavkách na zabezpečenie radiačnej ochrany, ktorá je vykonávacou vyhláškou zákona Národnej rady Slovenskej republiky č. 272/1994 Z. z. o ochrane zdravia ľudí v znení neskorších predpisov. 
Návrh predloženého nariadenia reaguje na požiadavky týkajúce sa inštitucionálnych rádioaktívnych odpadov, ktoré vyplynuli z uplatňovania vyhlášky ministerstva zdravotníctva Slovenskej republiky č. 12/2001 Z. z. o požiadavkách na zabezpečenie radiačnej ochrany v  praxi.
Návrh nariadenia vlády nezakladá zvýšené nároky na štátny rozpočet, rozpočty obcí alebo rozpočty vyšších územných celkov a nebude mať vplyv ekonomický, environmentálny a ani vplyv na zamestnanosť a podnikateľské prostredie.
Návrh nariadenia vlády Slovenskej republiky je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republiky viazaná.
Návrh nariadenia vlády Slovenskej republiky bol predložený na medzirezortné pripomienkové konanie všetkým ústredným orgánom štátnej správy, ostatným orgánom štátnej správy, orgánom samosprávy, zdravotným poisťovniam a asociáciám, spolu 60 subjektom, v dňoch od 28. septembra 2005 do 19. októbra 2005 v bežnej lehote. Súčasťou materiálu je aj vyhodnotenie pripomienkového konania.
Materiál bol predmetom rokovania Legislatívnej rady vlády Slovenskej republiky dňa 25. apríla 2006, ktorá ho schválila, pričom vznesené pripomienky sú v návrhu nariadenia vlády zapracované.
Materiál sa na rokovanie vlády Slovenskej republiky predkladá bez rozporu.